Document ID: 32014D0424

KOMISJONI RAKENDUSOTSUS,
1. juuli 2014,
millega antakse luba rapsiseemnevalgu turulelaskmiseks toidu uuendkoostisosana vastavalt Euroopa Parlamendi ja nõukogu määrusele (EÜ) nr 258/97
(teatavaks tehtud numbri C(2014) 4256 all)
(Ainult saksakeelne tekst on autentne)
(2014/424/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,
ning arvestades järgmist:
(1)
Äriühing Helm AG esitas 25. juunil 2012. aastal Iirimaa pädevatele asutustele taotluse lasta toidu uuendkoostisosana turule rapsiseemnevalk. Rapsiseemnevalk on ette nähtud kasutamiseks toidus taimevalgu allikana, välja arvatud imiku piimasegudes ja jätkupiimasegudes. Komisjonile teatati 18. veebruaril 2014, et äriühing Siebte PMI Verwaltungs GmbH on omandanud õigused menetluses oleva taotluse üle.
(2)
Iirimaa pädev toiduhindamisasutus esitas 17. septembril 2012 esialgse hindamisaruande. Kõnealuses aruandes esitas asutus järelduse, et rapsiseemnevalk vastab määruse (EÜ) nr 258/97 artikli 3 lõikes 1 sätestatud uuendtoidu kriteeriumidele.
(3)
Komisjon edastas esialgse hindamisaruande teistele liikmesriikidele 4. oktoobril 2012.
(4)
Määruse (EÜ) nr 258/97 artikli 6 lõike 4 esimeses lõigus ettenähtud 60 päeva jooksul esitati põhjendatud vastuväiteid.
(5)
14. veebruaril 2013 küsis komisjon Euroopa Toiduohutusameti (edaspidi „toiduohutusamet”) arvamust ja palus toiduohutusametil määruse (EÜ) nr 258/97 kohaselt täiendavalt hinnata rapsiseemnevalgu kasutamist toidu koostisosana.
(6)
Toiduohutusamet järeldas 10. oktoobri 2013. aasta arvamuses „Scientific Opinion on the safety of „rapeseed protein isolate” as the Novel Food ingredient” (2) (Teaduslik arvamus rapsiseemnevalgu isolaadi toidu uuendkoostisosana kasutamise ohutuse kohta), et rapsiseemnevalk on toidule lisatava valguna ohutu. Toiduohutusamet märkis siiski, et ei saa välistada rapsiseemne suhtes tundlikuks muutmist ja et tõenäoliselt võivad rapsiseemned põhjustada allergilise reaktsiooni tekkimist inimestel, kes on allergilised sinepi suhtes.
(7)
Seega on arvamus piisav alus järeldusele, mille kohaselt vastab rapsiseemnevalk toidu uuendkoostisosana määruse (EÜ) nr 258/97 artikli 3 lõikes 1 sätestatud kriteeriumidele, tingimusel et toiduained, mis sisaldavad koostisosana rapsiseemnevalku, märgistatakse nii, et võimaldada sinepi suhtes allergilistel inimestel selliste toiduainete tarbimist vältida.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Lisas kirjeldatud rapsiseemnevalku võib liidus toidu uuendkoostisosana turule lasta.
Artikkel 2
Nimetus, mis kantakse käesoleva otsusega lubatud toidu uuendkoostisosa sisaldava toiduaine märgistusele, on „rapsiseemnevalk”.
Artikkel 3
Kõikidel rapsiseemnevalku sisaldavate toiduainete märgistustel peab olema nähtavalt ja selgelt kirjas, et toode, mis sisaldab toiduaine koostisosana rapsiseemnevalku, võib tekitada allergilise reaktsiooni tarbijatel, kes on allergilised sinepi ja sellest valmistatud toodete suhtes. Vajaduse korral peab kõnealune teave olema esitatud koostisosade loetelu läheduses.
Artikkel 4
Käesolev otsus on adresseeritud äriühingule Siebte PMI Verwaltungs GmbH, Neuer Jungfernstieg 5, 20354 Hamburg, Saksamaa.
Brüssel, 1. juuli 2014

Labels: 0
3
17